
Generációs eltéresek a könyvvásárlási szokásokban – Az X, Y és Z generáció vizsgálata

Kulcsszavak: könyvpiac; generációk; fogyasztói magatartás; e-könyvek
Az elmúlt évek kutatásai szerint az emberek körében egyre inkább csökken azok száma, akik szabadidejükben olvasnak. Mindemellett az figyelhető meg, hogy a könyvpiac egyre nagyobb piaci bevétellel rendelkezik, és a kiadók egyre több könyvet jelentetnek meg.
A kutatásom általános célkitűzése megvizsgálni a könyvfogyasztói magatartást az X, Y és Z generációk közötti eltérések tükrében. Specifikus céljaim közé tartozik megvizsgálni, hogy van-e szignifikáns összefüggés a generációk és az elmúlt egy évben könyvekre költött összeg, valamint az elektronikus könyvek jövőbeli népszerűsége között.
Kutatási célom vizsgálata érdekében kérdőíves felmérést hajtottam végre online formában, kényelmi mintavételi eljárást alkalmazva (n=445). Kérdőívem négy részből állt össze, melyek a következő témákat vizsgálják: (1) jelenlegi könyvolvasási szokások a kitöltők körében, (2) a megkérdezettek fogyasztói magatartása, (3) elektronikus könyvekkel kapcsolatos attitűd felmérése, (4) társadalmi-demográfiai adatokat feltáró rész. Az adatok feldolgozásához leíró és következtető statisztikai elemzéseket is végeztem, utóbbi esetében Pearson-féle χ2-próbát alkalmaztam.
A kapott eredmények alapján megállapítottam, hogy nincs szignifikáns összefüggés a generációk és az elmúlt egy évben könyvekre költött összeg között (χ2-érték=11,3; df=10; p-érték (0,33) > 𝛼 (10%)). Továbbá arra a következtetésre jutottam, hogy szignifikáns összefüggés van a generációk és az e-könyvek népszerűsége között (χ2-érték=14,6; df=8; p-érték (0,067) < 𝛼 (10%)). Mindemellett az is kiderült, hogy a megkérdezett X generáció tagjai körében szignifikánsan kevésbé gyakoriak azok, akik nem értenek egyet azzal a kijelentéssel, hogy a jövőben az e-könyvek lesznek a legnépszerűbb könyvkiadási formák.
Kutatásom következtetései alapján elmondható, hogy nem mutatkoztak kardinális különbségek a generációk könyvolvasási és könyvvásárlási szokásai között. A fellelhető differenciákat vélhetőleg a generációs jegyekből és az életkori sajátosságokból lehet eredeztetni.



